A tous ceulx qui ces présentes lettres verront, Jehan Regnier, escuyer de seigneur de Garchi, conseiller de monseigneur le duc de Bourgongne, bailli d’Aucerre, juge roial commis par le roy nostre sire, Jehan Boysart, son lieutenant, Germain Trové, licencié en lois, advocat et conseiller et Jacques Duvaul, procureur de mondit seigneur de Bourgongne audit lieu d’Aucerre, salut. Savoir faisons que tant par la veue et inspection que en noz personnes faicte avons, comme par le rapport d’autres gens notables, créables et dignes de foy qui ont esté sur les lieux, avons sceu et savons certainement que es lieux, justices, finaiges et territoires de Annay-la-Coste, Charentenay et Migennes, appartenans aux religieuses abbesse et couvent de l’église Nostre-Dame les Saint-Julien d’Aucerre, pour ceste présente année, à cause de la fortune et stérilité qui courut y a pour ceste dicte année, n’y aura point de desbleure, mesmement de vins. Et aussi que ladicte église, appartenant ausdictes religieuses, la granche, maisons et manoirs du monastère de ladicte eglise, pour le fait des guerres et autres fortunes sont moult ruyneux et désolez et en tel estat que se provision n’y est briesvement mise, lesdictes religieuses n’y pourront plus demourer ne résider. Et par ce le divin service y pourra demourer à faire. Et ce certifions par ces présentes; lesquelles en tesmoing de ce avons scellées de noz seaulx et signées de noz seings manuelz, le neufiesme jour de septembre l’an MCCCCL. Signé: Regnier, Boisart, Trové et Duvaul, avec paraphes; et scellé en cire rouge, les sceaux brisés.